钦定古今图书集成/理学汇编/经籍典/第051卷 > 《王湜易学》 > 明蓍策第三
## 钦定古今图书集成/理学汇编/经籍典/第051卷 > 《王湜易学》 > 明蓍策第三

“大衍之数五十”，《河图》《洛书》之中数皆五衍之而各极
其数以至于十，则合为五十矣。

〈图解〉此以图书中五之数，衍之为五十者也。其衍之之法，以十为止，盖一以始之，十以终之者也。以《河图》言，如下一点，天一之象也。本身已得一，衍之以至于极，后面只有一个九，以一合九为一十，是下一点得一十也；上一点，地二之象也。本身已得二，衍之以至于极，后面只有一个八，以二合八为一十，是上一点得一十也，左右中皆然。是小衍之，则左右上下中各得一十。至大衍之则合为五十矣。至如《洛书》则以五奇数为主，下左中俱一三五之象，至上一点则天九之象，右一点则天七之象尔胡氏并《河图》《洛书》，俱以下一点为天一之象，上一点为地二之象，左一点为天三之象，右一点为地四之象，概而言之，则非矣。

《河图》积数五十五，其五十者，皆因五而后得，独五为
五十所因，而自无所因，故虚之则但为五十。又五十
五之中，其四十者，分而为阴阳老少之数，而其五与
十者无所为，则又以五乘十，以十乘五，而亦皆为五
十矣。《洛书》积数四十五，而其四十者散布于外，而分
阴阳老少之数，唯五居中而无所为，则亦自含五数
而并为五十矣。

〈图解〉此又言《河图》《洛书》中外之数，无往而不为，大衍之数五十也。《河图》积数五十五，谓一六居北，二七居南，三八居左，四九居右，五十居中，共为五十五也。皆因五而后得，如一得五而为六，二得五而为七之类。独五居中，为水火金木土之原，故无所因而虚之，则四围之数但为五十矣。又合五十五之中，“其外四十”者，分阴阳老少之数，而其中之五与十无所为，则以五乘十而得五个十，又以十乘五而得十个五，此自相乘而得五十矣。《洛书》积数四十五，其四十者，又各因五而后得，以各分阴阳老少之数于外，独五居中无所为，则亦以本数得五，又含后面得一个五而为十，合在外之四十及在中之一十而合为五十。是《河图》《洛书》无往而不与大衍之数合也。〈按此二段系论图书大衍数因截载于此此下数节则专论蓍策故不复录〉。